SAN FERNANDO CITY, La Union - Kritikal pay laeng ti maysa a lalaki iti ITRMC kalpasan a binagbagsol ti kinaritna a suspek idiay Brgy. Magallanes, Luna, La Union.
Nabigbig ti biktima a ni Cesario Niro, 49-anyos, maysa a baro bayat a ti suspek ket ni Claudio Nuesca, 25-anyos, addaan asawa ken agpadada a residente iti nasao a barangay.
Iti impormasyon manipud iti pulisya, madama nga agin-inom ti suspek a ni Nuesca ken ti kaduana a ni Rodolfo Pacifico idi kellaat a simmangpet ti biktima a nabartek.
Rimsua ti saan a panagkinnaawatan iti nagbaetan dagiti dua ngem inarayat met laeng ida ni Pacifico.
Nupay kasta, idi nagawid dagitoy ket kellaat a binugtak ni Niro ni Nuesca a nangitunda metten iti panagdinnanog dagitoy iti kalsada.
Ginandat pay nga anawaen ida ni Pacifico ngem naklaat laengen daytoy idi makitana a dara-dara ni Niro ken napno iti bagsol iti bagina.
Naitaray daytoy iti kaasitgan a pagagasan iti lugar ngem nayakar iti ITRMC gapu iti kinakaro dagiti sinagrapna a dunor.
Madama metten nga im-imbestigaran ti pulisya ni Nuesca gapu iti napasamak.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn